Юристым и махуэр фIохъускIэ къызэIуах
Къэбэрдей-Балъкъэр къэрал университетым иджыблагъэ щекIуэкIащ «УФ-м къэрал властым и органхэмрэ жылагъуэ граждан институтхэмрэ зэрыщызэдэлажьэ щIыкIэхэр» фIэщыгъэр зиIэ щIэныгъэ-практикэ зэIущIэ. Ар ирырагъэхьэлIащ Юристым и махуэм. Зэхуэсыр къызэрагъэпэщащ КъБКъУ-м ПравэмкIэ, экономикэмрэ фи- нансхэмкIэ и институтым, «Урысейм и юристхэм я ассоциацэ» урысейпсо жылагъуэ зэгухьэныгъэм и Къэбэрдей-Балъкъэр къудамэм, КъБР-м и Жылагъуэ палатэм Жылагъуэ къэпщытэныгъэмкIэ, экспертизэмрэ хабзэр хъумэнымкIэ и комиссэм.
Зи гугъу тщIы зэIущIэм хэтащ КъБКъУ-м щIэныгъэ-къэхутэныгъэ лэжьыгъэмрэ хамэ къэрал зэпыщIэныгъэхэмкIэ и проректор, физико-математикэ щIэныгъэхэм я доктор, профес-сор Савинцев Алексей, КъБКъУ-м ПравэмкIэ, экономикэмрэ финансхэмкIэ и институтым и унафэщIым щIэныгъэмрэ инновацэмкIэ и къуэдзэ Къазджэрий Эммэ, «Урысейм и юристхэм я ассоциацэ» урысейпсо жылагъуэ зэгухьэны-гъэм и Къэбэрдей-Балъкъэр къудамэм и унафэщI, КъБР-м и Нотариусхэм я палатэм и гуащэ Целоусовэ Ануся, КъБР-м и Парламентым и депутат Газаев Мысхьуд, КъБР-м и Жылагъуэ палатэм Жылагъуэ къэпщытэныгъэмкIэ, экспертизэмрэ хабзэр хъумэнымкIэ и комиссэм и пашэм и къуэдзэ, «Вече» урыс тхыдэмрэ щэнхабзэмкIэ зэгухьэныгъэм и унафэщI, КъБР-м и МВД-м и Ветеранхэм я советым хэт Канунников Анатолий, КъБР-м и Уэчылхэм я палатэм и вице-президент Сыжажэ Хьэмидбий, УФ-м и жылагъуэ палатэм, КъБР-м и жылагъуэ палатэм ЭкологиемкIэ АПК-мрэ, къуажэхэм зегъэужьынымкIэ и комиссэм хэт Нэхущ Заурбий, УФ-м ЮстицэмкIэ и министерствэм КъБР-м щиIэ управленэм и къудамэм и унафэщI Залихановэ Лейлэ, Следственнэ комитетым КъБР-м щиIэ Следственнэ управленэм и лIыкIуэ Багъ Мурат, КъБР-м и прокурорым и дэIэпыкъуэгъу нэхъыжь Неботовэ Ольгэ, Абу Хьэнифэ Iимамым и цIэр зезыхьэ Кавказ Ищхъэрэ ислъам университетым и егъэджакIуэ Джэдгъэф Аслъэн, КъБКъУ-м ПравэмкIэ, экономикэмрэ финансхэмкIэ и институтым и егъэджакIуэхэмрэ студентхэмрэ.
ЗэIущIэм кърихьэлIахэм фIэхъускIэ захуигъэзащ КъБКъУ-м и проректорым. Абы къызэхуэсахэр щыгъуазэ хуищIащ зэхуэсым и утыку къралъхьэну Iуэхугъуэхэм. Ахэр теухуат жылагъуэм хабзэхэр лъэпощхьэпоуншэу щызегъэкIуэным, мыкъэрал жылагъуэ институтхэм я лэжьыгъэр дэ-Iыгъыным, абыхэм я зэ- фIэкIыр жылагъуэ демо-кратием зыщегъэужьыным хуэгъэпсыным, нэгъуэщIхэми.
Юрист IэщIагъэр къыхэзыхахэм гуапэу ехъуэхъуащ Целоусовэ Ануся.
— Къыхэфха IэщIагъэм фыхуэпэжу, зэфIэкIрэ щIэныгъэу вбгъэдэлъыр цIыхухэм, къэралым я ехъулIэныгъэм хуэвгъэпсу фыпсэуну сынывохъуэхъу, — къыхигъэщащ абы.
Студентхэм псалъэ гуапэкIэ зыхуагъэзащ адрей хьэщIэхэми.
Зэхуэсым и кIэухыу къызэрагъэпэща «стIол хъурейм» хэтащ КъБКъУ-м и магистрхэмрэ егъэджакIуэхэмрэ. ИужькIэ псоми иратащ форумым зэрыхэтам щыхьэт техъуэ сертификат, фэеплъ сурэти зытрагъэхащ.
ГЕЛЯЕВЭ Марзият,
КъБКъУ-м и
пресс-IэнатIэм и лэжьакIуэ.
